آذربایجان، ارمنیستان و روسیا ایله داغ‌لیق قاراباغ پروبلئمینی گؤروشه‌جک.
آذربایجان خاریجی ایشلر باخانی ائلمار محمدیاروو ایله ارمنیستان خاریجی ایشلر باخانی زوهراب مناتساکانیان، روسیا خاریجی ایشلر باخانی سئرگی لاورووون دا ایشتیراکی ایله آوریلین ۱۵ینده روسیانین باشکندی موسکوادا بیر آرایا گله‌جک.
آذربایجان پرزیدنتی ایلهام علی‌یئو ایله ارمنیستانین باشباخانی نیکول پاشینیان ۲۹ مارس‌دا اتریشین باشکندی وینده گؤروشموش، گؤروشمه سونراسی لیدئرلر خاریجی ایشلر باخانلارینا دانیشیقلار پروسه‌سینی داوام ائتدیرمک اوچون یاخین واختلاردا یئنی‌دن بیر آرایا گلمه تاپشیریغی وئرمیشدی.
داغ‌لیق قاراباغ سورونو
داغ‌لیق قاراباغ، حقوقاً آذربایجان سرحدلری ایچین‌ده یئر آلیر، آنجاق فعلی اولاراق ارمنیستان طرفین‌دن ایشغال آلتین‌دادیر.
سووئت اتفاقینین ۱۹۹۱ده داغیلماسینین آردین‌دان گونئی قافقاز جمهوریتلرینین مستقیل‌لیک قازانماسی ایله بؤلگه‌ده ایکی مستقیل دؤولت آراسین‌دا قان‌لی ساواش باشلادی.
ارمنیستان بو پروسه‌ده داغ‌لیق قاراباغ و اطرافی داخیل اولماقلا آذربایجان تورپاقلارینین یوزده ۲۰لیک بؤلومونو ایشغال ائتدی. روسیا آراچی‌لیغی ایله ۱۹۹۴ده آتیشکس اعلان ائدیلمیش اولسا دا، گرگین‌لیک بو گونه قدر سوردو.
بعضی دؤورلرده آتیشکسین پوزولدوغو و چاتیشمالارین باش وئردیگی بؤلگه، قافقازین بحران ساحه‌لرین‌دن بیری حالینا گلدی.
دیگر طرف‌دن ائش باشقانلیغینی روسیا، فرانسا و آمریکا بیرلشمیش دؤولتلرینین یئریتدیگی مینسک قروپو دا بیر چوخ گیریشیم گؤسترمه‌سینه باخمایاراق، داغ‌لیق قاراباغ پروبلئمینین حلینه یؤنه‌لیک ملموس نتیجه‌لر الده ائده‌ممه‌دی.
